ועדת העבודה, הרווחה והבריאות, כנסת 17, פרוטוקול מספר 196, 2007-03-20 14:00

משה שרוני: שלום, אני פותח את ישיבת הוועדה.

משה שרוני: חברי הכנסת דב חנין ומיכאל מלכיאור ביקשו לקיים את הדיון הזה בנושא של השלכות הפלרת מי השתייה על בריאות הציבור.

משה שרוני: הם המליצו על אורח מכובד שיסביר את העמדה שלו בנושא ההפלרה.

משה שרוני: הוא יפתח את הדיון.

ארי קוניט: תודה רבה שאפשרתם לי לבוא לכאן היום ולהשמיע את דבריי.

ארי קוניט: יותר מדי זמן תומכי ההפלרה הציגו את עמדתם בצורה חד צדדית.

ארי קוניט: עדיף להתווכח על הנושא בלי להגיע לתוצאה, מאשר להגיע לתוצאה מבלי לדון בנושא.

ארי קוניט: ההפלרה היא נוהג יוצא דופן, לא אתי ולא מוסרי.

ארי קוניט: זו דרך לא ראויה להעביר זאת לציבור.

ארי קוניט: זה לא יעיל, לא בטוח, והוא מקודם באופן דוגמתי ולא מדעי.

ארי קוניט: בארצות הברית הוא מהווה הסחת דעת גדולה מבעיית בריאות השיניים של ילדי ארצות הברית.

ארי קוניט: מעניין לשמוע שההפלרה התחילה בארצות הברית בשנת 1950 מבלי שנעשה מחקר אחד במלואו.

ארי קוניט: זאת פרקטיקה יוצאת דופן.

ארי קוניט: רוב המדינות המערביות לא מפלירות את מי השתייה שלהן.

ארי קוניט: רק 8 מדינות בעולם כולו מפלירות למעלה מ-50% ממי השתייה שלהן.

ארי קוניט: 97% ממדינות אירופה לא מפלירות את המים.

ארי קוניט: מלבד ניסוי קצר שנעשה על יוד, מעולם לא נעשו ניסויים נוספים.

ארי קוניט: זה לא טיפול במים, אלא שימוש במים ככלי להעביר תרופה לכלל הציבור.

ארי קוניט: אי אפשר לשלוט במינון, אי אפשר לשלוט בשאלה של מי יקבל את זה ומי לא, וזה כולל את המבוגרים מאוד, את הצעירים מאוד, את החולים מאוד, וכמובן אנשים עם בעיות של תפקוד בכליות.

ארי קוניט: זה לא אתי, משום שזה מפר את הזכות הבסיסית של כל אדם לגבי איזו תרופה הוא רוצה או לא רוצה להכניס לגוף שלו.

ארי קוניט: זה לא ייאמן שמדינה שלמה עושה לאוכלוסייה שלמה מה שרופא אחד לא יכול להחליט על דעת עצמו לעשות לחולה אחד.

ארי קוניט: המרכז לחקר המחלות בארצות הברית אומר שההשפעה היא טופיקלית, על פני השטח בלבד, על פני השן ולא מתוך הגוף, ואין צורך לבלוע את זה.

ארי קוניט: יש הגיון לבלוע פלואור, כמו שיש הגיון לבלוע קרם שיזוף.

ארי קוניט: האם אתה רוצה לטפל בצד הבריאותי של השיניים על ידי בליעת קרם שיזוף?

ארי קוניט: לחלוטין לא יעיל.

ארי קוניט: הדף הזה מתיימר להצביע על 30,000 מחקרים שנעשו ומצביעים על כך שזה בטוח ויעיל.

ארי קוניט: דוח שהוזמן על ידי ממשלת בריטניה לא יכל למצוא מחקר אפידמיולוגי אחד ברמה ראויה להוכיח את היעילות של ההפלרה.

ארי קוניט: במחקר הם מצאו רק 6 מחקרים שהראו את היעילות של הפלואור.

ארי קוניט: נתונים מארגון הבריאות העולמי מראים, כי הקצב של הירידה בעששת במדינות שאינן מפלירות הוא אותו דבר כמו במדינות שכן מפלירות.

ארי קוניט: המחקר הכי גדול בארצות הברית נערך בקרב 39,000 ילדים ב-84 קהילות, ומצא הבדל ממוצע במספר מקרי העששת בין ילדים שחיו כל החיים בקהילה מופלרת לילדים שחיו בקהילה לא מופלרת של 0.6 של משטח שן אחד.

ארי קוניט: הכוונה היא לא לשן שלמה, אלא רק לפאה אחת של שן.

ארי קוניט: באוסטרליה מצאו אפילו פחות השפעה.

ארי קוניט: בניו זילנד מחקר גדול נוסף אמר שההבדל לא היה משמעותי מבחינה קלינית.

ארי קוניט: המחקר האחרון ביותר שנעשה במדינת ניו-יורק הסתכל על מקרי העששת בקרב ילדים בכיתה ג' על ידי ספירה.

ארי קוניט: אם אתם מסתכלים על זה לפי מקרי העששת אצל ילדים, אתם רואים שאין הבדל מובהק בין אלה המופלרות לבין אלה שאינן מופלרות.

ארי קוניט: לא היתה שום קורלאציה בין ההפלרה לבין מספר מקרי העששת.

ארי קוניט: אפס אחוז הפלרה או מאה אחוז הפלרה לא משנים את הקשר למספר מקרי העששת.

ארי קוניט: לעומת זאת, אם שמים את האינפורמציה לגבי מקרי העששת ביחס להכנסה, מקבלים קורלאציה מאוד גבוהה.

ארי קוניט: פרקטית ההפלרה היתה הסחת דעת אחת גדולה מהנושא שעששת היא בעיה של מעמד כלכלי, של עוני.

ארי קוניט: הבטיחות של השימוש בפלואור – הסוכנות להגנת הסביבה בארצות הברית ביקשה מהאקדמיה הלאומית למדעית לבדוק את רעילות הפלואור במים.

ארי קוניט: הם ביקשו מהם לבדוק האם הרמה הנוכחית המומלצת של 4 חלקים למיליון במי השתייה היא בטוחה.

ארי קוניט: 12 האנשים האלה מהווים את הפאנל הראשון המאוזן באמת שבחן את הנושא לעומקו.

ארי קוניט: לאחר 3 שנים וחצי, הוא חזר עם דוח בן ה-500 העמודים עם 1,000 מקורות, ואמר שהסטנדרט של 4 הוא לא בטוח וצריך להוריד אותו.

ארי קוניט: תנו לי לחלוק אתכם שלושה מספרים: מעל 4 חייבים להוציא את הפלור מהמים.

ארי קוניט: 1 זו הרמה שארגון הבריאות האמריקני אומר שצריך לשים במים.

ארי קוניט: 0.004 זו רמת הפלואור הנמצאת באופן טבעי בחלב האם.

ארי קוניט: כאשר התינוק מוזן ממי ברז בארצות הברית, הוא הולך לקבל כמות של פלאוריד שהיא גבוהה ב-250 יותר ממה שהטבע התכוון אליו.

ארי קוניט: זה שלב רגיש במיוחד בתהליך ההתפתחות של האדם.

ארי קוניט: המחסום שמונע מעבר של חומרים מהדם למוח עדיין לא מפותח במלואו, הפעילות ההורמונלית מאוד ערה.

ארי קוניט: בשנות ה-70 ד"ר האוורד, פרמקולוג משבדיה הוביל בהצלחה מסע קמפיין כנגד ההפלרה.

ארי קוניט: אחת הסיבות לאופוזיציה שלו היתה, שאנחנו לא יודעים מה ההשלכות של חשיפת המוח של תינוק לרמת פלואור הרבה יותר גדולה ממה שהטבע התכוון אליו.

ארי קוניט: הפרופסור הזה זכה בפרס נובל.

ארי קוניט: יש יותר מ-30 מחקרים, שמראים שהפלואוריד מזיק לבעלי חיים.

ארי קוניט: 18 מחקרים מסין מראים שהפלואוריד מוריד את ה-I.Q.

ארי קוניט: גבולות הבטיחות בין 1 ל-4 הוא קטן להחריד.

ארי קוניט: אף טוקסיקולוג לא יאפשר חשיפה לאוכלוסייה שלמה כאשר מדובר על טווח כל כך קטן בין יעילות לרעילות.

ארי קוניט: הוועדה הזאת אומרת כעת שאפילו 4 זה יותר מדי, כך שהגבולות מצטמצמים אפילו יותר.

ארי קוניט: ביום שזה פורסם, ארגון רופא השיניים האמריקני אמר שהדוח הזה לא רלוונטי להפלרת מים.

ארי קוניט: לאחר 6 ימים המרכז האמריקני למחלות אמר: אנחנו עדיין חושבים שההפלרה זה דבר בטוח.

ארי קוניט: לא היה להם זמן לקרוא את זה, לא היה להם זמן להתייחס למקורות, הם פשוט התעלמו מהדוח.

ארי קוניט: זה מראה שהתגובה של ארגון השיניים האמריקני והמרכז למחלות האמריקני היא בלתי מדעית בעליל.

ארי קוניט: זה גם לא היה מדעי בשנת 1950 כאשר התחילו עם זה בארצות הברית.

ארי קוניט: זה כוח פוליטי, שפועל במקום דיון מדעי הולם.

ארי קוניט: אני ממליץ למדינת ישראל להפסיק את ההפלרה מיד.

ארי קוניט: לסכן את המוח של הילד שלך בגלל 0.6 משטחי עששת, אינו הגיוני.

ארי קוניט: אני קורא לכם לנסות ולמצוא 12 מדענים שאין להם עדיין עמדה בנושא, שיקראו את הדוח של הפנל הזה.

ארי קוניט: אם הם בלתי תלויים, גם הם ימליצו למדינת ישראל להפסיק עם ההפלרה.

ארי קוניט: אני אשמח לשבת לדיון מדעי עם כמה אנשים מהאקדמיה, שדעתם הפוכה משלי.

דב חנין: אדוני היושב ראש, אני רוצה להודות לך על כך שכינסת את הדיון הזה ואתה מאפשר לנו לדון בנושא, שמעורר הרבה מאוד עניין.

דב חנין: לפני הדיון הזה אני קיבלתי כמות גדולה של חומר קריאה.

דב חנין: אני רוצה לנצל את ההזדמנות ולהודות לכל האנשים ששלחו לי חומר קריאה.

דב חנין: אמנם השתדלתי לקרוא את כל החומר, אבל לא סיימתי את הכל.

דב חנין: יש אנשים שבאופן מאוד נמרץ תומכים בפרקטיקה של הפלרה, ויש כאלה שמאוד חוששים ממנה ומתנגדים לה.

דב חנין: השאלה של ההפלרה מעוררת כמה שאלות רציניות.

דב חנין: אנחנו לא ועדה מדעית, ואנחנו בעצמנו לא אנשי מדע.

דב חנין: אנחנו אנשי ציבור, ותפקידנו לוודא שהמערכת הציבורית שוקלת את כל השיקולים הרלוונטיים.

דב חנין: אחרי שקראתי את כל החומר אני נותרתי מוטרד מהשאלה, האם כל העמדות האלה אכן נשקלות עד הסוף במערכת של משרד הבריאות שלנו כאשר הוא מקבל את החלטותיו.

דב חנין: אני רוצה לומר לכם, כי רק לאחרונה הסתיימה עבודת ועדת עדין.

דב חנין: בסופו של דבר הוועדה הזאת השאירה את השאלה העיקרית באוויר.

דב חנין: מצד אחד היא עשתה שינוי מאוד גדול, היא הורתה להפסיק את הפרקטיקה של חיוב בהפלרה בישראל.

דב חנין: למעשה, הנושא הזה הפסיק להיות בגדר חובה, ומעתה הרשויות המקומיות יכולות להחליט אם הן רוצות לבצע הפלרה או לא.

דב חנין: זו המלצה של הוועדה, שמונחת בפני השר.

דב חנין: אני חושב, שזה שינוי גדול.

דב חנין: מצד שני, אני לא משוכנע שהרשויות המקומיות ערוכת בעצמן לקבל החלטה כזאת רצינית.

דב חנין: עכשיו מגלגלים את האחריות על המועצה המקומית או העירייה, והיא תצטרך להחליט אם זה בסדר או לא בסדר.

דב חנין: אם לאנשי משרד הבריאות יש קושי לקבל החלטה בנושא, אנשי הבריאות במועצות המקומיות יכולים עוד פחות לקבל החלטה משכלת בנושא הזה.

משה שרוני: זה הכי קל להעביר את האחריות לעיריות.

דב חנין: אם נלך עם הלוגיקה של המהלך הזה, נראה שצריכים להוריד את ההחלטה לרמת האזרח.

דב חנין: אם המדינה מתנערת מהחובה שלה לקבל החלטה והרשויות המקומיות לא מסוגלות לקבל החלטה, אז אולי כדאי שכל אזרח יחליט בעצמו אם הוא רוצה להפליר את המים שלו בבית או לא.

דב חנין: אני מתייחס מאוד ברצינות לכל החומר שקיבלתי.

דב חנין: אני מציע לך, אדוני היושב ראש, שלא לקבל היום החלטה מהפכנית.

דב חנין: אני הייתי מציע לסכם את הדיון הזה בפנייה לשר הבריאות, ולשאול אותו מה הוא מתכוון לעשות נוכח המלצות ועדת עדין.

דב חנין: בוועדת עדין ההמלצות התקבלו ברוב של 6 מול 4 אחרי התלבטות רצינית של אנשי המקצוע.

פאר ויסנר: צריך לצאת מכאן עם החלטה בנוגע לתינוקות וילדים.

פאר ויסנר: אני מוטרד מילדים ותינוקות.

דב חנין: אדוני היושב ראש, אני הייתי מציע שהוועדה תפנה לשר הבריאות ותבקש ממנו התייחסות להמלצות ועדת עדין, ותבקש ממנו גם הנחיה ברורה או עמדה מקצועית ברורה של משרד הבריאות לגבי מה נכון לעשות בעניין הזה.

דב חנין: השאלה שהועלתה פה בקריאת ביניים, היא שאלה מאוד נכונה.

דב חנין: גם בדבריו של אורחנו הועלה החשש המיוחד ביחס לתינוקות וילדים.

דב חנין: יכול להיות שיש מקום להנחיה נפרדת של משרד הבריאות בנוגע למים, שמיועדים לצריכה של ילדים ותינוקות.

דב חנין: אני הייתי מציע שבסיכומו של הדיון הזה תתקבל החלטה לפנות לשר הבריאות.

דב חנין: ועדת עדין ממליצה להימנע מהפלרת מים בישראל, אבל מותירה את ההחלטה הזאת בידי הרשויות המקומיות.

דב חנין: לי יש בעיה עם הותרת השאלה הזאת בידי הרשויות המקומיות.

דב חנין: זה צעד בכיוון נכון, כי הפרקטיקה מאוד מרחיקת לכת וכפויה.

דב חנין: אם יש חששות, היא לא צריכה להימשך.

דב חנין: מצד שני, יש לי ספק האם הרשות המקומית מסוגלת לקבל את ההחלטות המשכלות בעניין הזה.

משה שרוני: משרד הבריאות מינה את ועדת עדין לדון בעניין.

משה שרוני: אני מבקש מנציג הוועדה להציג בפנינו את המסקנות וההמלצות בנושא הפלרת המים בישראל.

זאב שפיר: אני חבר בוועד שנאבק בהמשך הפלרת המים בישראל.

זאב שפיר: זה גוף אזרחי, שהוקם בעקבות הדאגה שלנו להמשך הפלרת המים בישראל.

זאב שפיר: אחרי כל מיני חומרים שקראנו, הגענו למסקנה שיש מקום להעיר את תשומת לב הציבור לכך שמונחת סכנה ונזק ממשי לכל אחד ששותה מים או בא במגע עם מים, כולל מקלחת וכביסה.

זאב שפיר: ככל שחקרנו את העניין, התחלנו להיות יותר מודאגים.

זאב שפיר: לפיכך, אנו מקיימים מאבק כדי לעורר תשומת לב.

זאב שפיר: לכן, אנו שמחים שהפגישה הזאת מתקיימת.

זאב שפיר: מתוך בדיקה שערכתי מסתבר שבישראל יש הכי הרבה רופאים בעולם.

זאב שפיר: בישראל יש את הוצאת הבריאות הגבוהה ביותר בנושא של בריאות השן.

זאב שפיר: ישראל היא אחת המדינות הבודדות שמפלירות מים.

זאב שפיר: יש שתי מדינות בעולם שמחייבות בתקנות הפלרת מים.

זאב שפיר: בישראל מפלירים את המים בכל הארץ, ומצב בריאות השיניים של תושבי מדינת ישראל הוא הגרוע בעולם.

זאב שפיר: יש פה פרדוקס: מוציאים הכי הרבה כסף, יש פה הכי רופאים, מפלירים את המים, ואנו נמצאים במצב בריאות השן הגרוע ביותר.

זאב שפיר: זאת בדיוק הסחת הדעת, שדיבר עליה הפרופסור.

זאב שפיר: במקום שמשרד הבריאות ייטול על עצמו את האחריות האמיתית לטיפול בבריאות השן, הוא מדשדש במקום במשך 30 שנה.

זאב שפיר: למרות שמפלירים את המים במשך עשרות שנים, הגיעו למצב הכי גרוע בעולם.

זאב שפיר: אולי תתעוררו.

זאב שפיר: יכול להיות שהשיטה הזאת היא לא מקסם שווא, ואפשר למצוא חלופות אחרות.

זאב שפיר: חוק בריאות ממלכתי מתייחס גם לנושא של בריאות השן, אבל לא יצקו לתוכו תוכן.

זאב שפיר: למעשה, היום אין טיפול ממשי בבריאות השן.

זאב שפיר: מדינת ישראל הפקירה את תושביה בנושא של בריאות השן.

זאב שפיר: אילו היה משרד הבריאות עושה את עבודתו נאמנה, הוא היה עושה היום פעולות אחרות כמו: חוק הבריאות, חינוך להיגיינה של הציבור, מרפאות לילדים, סל בריאות לתלמיד וכו'.

זאב שפיר: אנו יודעים שהנושא של המניעה הוא הרבה יותר חשוב, הוא קריטי לנושא של תחלואת השן.

זאב שפיר: לצערי, משרד הבריאות אוחז בעניין הזה של הוספת פלואריד למים.

זאב שפיר: המצב הוא הפוך, אנחנו שוקעים במצב קשה ביותר, ואנו גורמים נזקים בריאותיים לעצמות, כלי דם, בלוטת התריס וכו'.

זאב שפיר: יש תחלואה ניכרת כתוצאה מזה שמוסיפים את הפלואוריד.

זאב שפיר: איך יכול להיות ש- 90 מדינות בעולם הפסיקו את ההפלרה ורק אנחנו ואירלנד חייבנו את זה בתקנות?

זאב שפיר: אגב, אנחנו מדינה חמה ואף אחד לא בדק את העניין הזה.

זאב שפיר: אצלנו כאשר חייל מתאמן הוא שותה 5-6 ליטר מים.

זאב שפיר: מה קורה לגבי תינוקות?

זאב שפיר: אין אפשרות לשלוט על המינון.

זאב שפיר: יש אנשים שיש להם בעיות בריאותיות, כמו בכליות, ולהם אין כל דרך להימנע מזה.

זאב שפיר: בישראל 60% מהאנשים מעל גיל 65 אבדו את כל השיניים.

זאב שפיר: באירופה זה בין 27%-50%.

זאב שפיר: אני אומר: תתעוררו ותתעשתו.

זאב שפיר: גופים רציניים אומרים לכם שיש פה בעיה רצינית, ואתם לא נכונים להקשיב.

זאב שפיר: באופן מאוד תמוה אתם דבקים בעניין הזה, במקום ללכת ולבחון חומרים חדשים.

משה שרוני: למה זה מפתיע אותך?

משה שרוני: 90 מדינות הן מפגרות, ואנחנו מדינה מתקדמת.

זאב שפיר: קבעו להקפיא את ההפלרה בדיון הקודם, ומשרד הבריאות לא נענה לעניין.

זאב שפיר: נקבע גם שתקום ועדה שתבחן את הנושא, ולא כך היה.

זאב שפיר: בבג"צ של 2002 התחייבתם לאסוף נתונים, ולא עשיתם שום דבר.

זאב שפיר: גם המכון האמריקני לחקר מחלות אמר לא לתת מים מופלרים לתינוקות עד גיל שנתיים, ואתם לא הגבתם על זה.

זאב שפיר: הציבור לא יודע על כך.

זאב שפיר: אמרו לא לתת את זה לתינוקות עד גיל חצי שנה כבר בשנת 1995, ולא הגבתם על הנושא הזה ולא עדכנתם את ההורים.

זאב שפיר: עכשיו אתם באים ואומרים שאתם רוצים 5 שנים כדי לאסוף ממצאים ולהגיע למסקנה.

זאב שפיר: אני מציע הצעה נגדית, 5 שנים לא נפליר, נבדוק ונאסוף נתונים.

זאב שפיר: אם יתברר שרמת העששת עלתה בצורה דרמטית, נבחן את הדרך איך להוסיף את הפלואוריד.

זאב שפיר: זה במקום לעשות הסחת דעת ולטפל בבריאות השן.

זאב שפיר: צריך לשים לב שהפלואוריד הוא תעשייתי ולא רפואי.

זאב שפיר: יש הבדל גדול.

זאב שפיר: הרשויות המקומיות קונות את זה כי זה זול.

משה שרוני: הוא לא זול כל כך.

זאב שפיר: הפלואוריד הרפואי עולה פי כמה.

זאב שפיר: חייבו את הרשויות לעשות הפלרה, והן קונות את הפלואוריד הזול.

זאב שפיר: מפעלי רותם בנגב מספקים בכל שנה 45,000,000.

זאב שפיר: העלויות של ההפלרה הן בין 180,000,000 שקלים ל-320,000,000 שקלים בשנה.

זאב שפיר: במשך 5 שנים תשקיעו את הסכום הזה בהיגיינה, בטיפוח ושיקום חוק הבריאות, בהקמת מרפאות וכו'.

זאב שפיר: בהרצליה יעל גרמן מספרת שהיא נאלצה לעשות הפלרה.

זאב שפיר: יש שם שכונה שנקראת יד התשעה.

זאב שפיר: היא נאלצה לסגור שם מרפאת שיניים, כיוון שהיו חסרים לה 700,000 שקלים, אבל היא נאלצה להשקיע מיליון שקל כדי לקנות את החומרים של ההפלרה.

זאב שפיר: רוב תושבי הרצליה בכלל שותים מים מינראליים.

זאב שפיר: זה לא רלוונטי לגביהם בכלל.

זאב שפיר: אנחנו לא רוצים להילחם.

זאב שפיר: אנחנו רוצים הידברות אמיתית.

זאב שפיר: צריך להגיע למסקנות אמיתיות.

זאב שפיר: אנו משוכנעים שנעשה פה עוול גדול.

משה שרוני: כדי להגיע לחקר האמת, צריך 10 שנים לשם כך.

חזי מיליק: אני חבר בוועדת עדין.

חזי מיליק: זה היה אחד הנושאים הכי שנויים במחלוקת.

חזי מיליק: היה ויכוח מאוד נוקב בין החברים.

חזי מיליק: ההמלצות דיברו על כך שריכוז פלואוריד מרבי במים יישאר ברמות הקיימות בתקנות של 1-4 או 1-7 לפי אזורי הארץ.

חזי מיליק: עבור מים מופלרים הריכוז המיטבי יהיה 0.8 עד 1 מיליגרם.

חזי מיליק: במים מוטפלים אין פלואוריד.

חזי מיליק: כיוון שהיום יש יותר ויותר מתקני הטפלה ורוצים שתהיה רמה בסיסית של פלואור במים, ההמלצה היתה שרמת הפלואוריד תהיה 0.8.

חזי מיליק: המלצה נוספת היתה, שיבוצע בהקדם מחקר ארוך טווח, שיבחן את השפעת ההפלרה על הקטנת התחלואה בעששת ועל הגברת הפלואורוזיס לשיניים בתנאי מדינת ישראל.

חזי מיליק: בדיון שהוועדה קיימה לגבי המשך חובת הפלרת המים הוועדה החליטה ברוב של 6 לעומת 4 ונמנע אחד, להמליץ לבטל את חובת ההפלרה, כך שהיא לא תהיה חובה ממלכתית גורפת אלא נתונה להחלטה על פי צורכי הציבור בכל מקום.

חזי מיליק: אני הייתי אחד משישה מתנגדים.

חזי מיליק: הנושא שנוי במחלוקת בכל העולם, ולכן חובת ההוכחה היא על מחייבי חובת ההפלרה ולא על המתנגדים.

חזי מיליק: יש דרכים נוספות להורדת העששת ולא רק על ידי הפלרת המים, כמו חינוך לבריאות השן, הורדת צריכת הסוכר, הסברה בבתי הספר וכו'.

חזי מיליק: את הפלואור מוסיפים לכל כמות המים שמסופקת לרשת הציבורית, כאשר פחות מפורמיל מהמים האלה נצרכים לשתייה.

חזי מיליק: כלומר, אנו שמים כמות פלואור של פי 999 של מה שצריך ביחס למה שהתושבים שותים.

חזי מיליק: אני שמעתי על מחקרים, שמצביעים על כך שהפלואור מזיק לסביבה כאשר הרמה שלו עולה.

חזי מיליק: במים המינרליים אין חובת הפלרה.

חזי מיליק: הסטטיסטיקה מצביעה על כך ש- 30% מהתושבים שותים מים מינראליים.

חזי מיליק: את המים האלה שותים ב-100%, ואפשר לעשות חיסול ממוקד לעששת.

חזי מיליק: את זה לא עושים ומפזרים כמויות אדירות של פלואור, כאשר כמות זעירה, פחות מפרומיל אחד, שותים.

חזי מיליק: יש סכנה שאני כאיש אספקת מים עירונים ער לה, וזה הנושא של הובלת החומצה שמזריקים אותה כפלואור למים.

חזי מיליק: בהתחלה הוסיפו את הפלואור דרך כמה צינורות ראשיים של רשת המים הארצית.

חזי מיליק: היום בנתניה יש 10 קידוחי מים בתוך העיר באזור מיושב.

חזי מיליק: כיוון שיש חובת הפלרה, בנו בכל קידוח כזה מתקן להפלרה.

חזי מיליק: לכל קידוח כזה צריך להעביר את החומר דרך שטח מיושב.

חזי מיליק: מדובר בחומר רעיל, והסכנה היא הרבה יותר גדולה מאשר הובלה לנקודות מרכזיות מחוץ לשטח מיושב.

חזי מיליק: היום חובת ההפלרה היא לגבי יישובים מעל 5,000 תושבים.

חזי מיליק: בקליפורניה זה מעל 10,000 תושבים.

חזי מיליק: התקנה הזאת היא לא שוויונית ביסודה.

חזי מיליק: אם זה כל כך חשוב, למה לא מפלירים ביישובים קטנים.

חזי מיליק: זאת היתה עמדתי בוועדה.

מרדכי הוכברג: בארצות הברית ישנן אזהרות חמורות.

מרדכי הוכברג: נאמר כי סף החשיפה המותר הוא 2 חלקי מיליון.

מרדכי הוכברג: במים מכניסים לנו 1 חלקי מיליון.

מרדכי הוכברג: לעבודה בזמנים קצרים מותר 4 חלקי מיליון.

מרדכי הוכברג: כלומר, הטכנאי צריך לשמור על נפשו, שלא ייגע במים של 4 חלקי מיליון.

מרדכי הוכברג: לנו נותנים כל השנה לשתות, להתרחץ ולהכניס את התינוקות למים.

מרדכי הוכברג: הסתדרות רופאי השיניים באמריקה יצאה בהצהרה שאומרת, שעד גיל שנה צריך לתת לילדים מזון עם מינימום פלואוריד או בכלל בלי פלואוריד.

מרדכי הוכברג: מה קורה לילד בן שנה ויום?

מרדכי הוכברג: האם אותו כבר מותר להרעיל?

מרדכי הוכברג: נעשה מחקר.

מרדכי הוכברג: בישלו מים בסיר של אלומיניום, וכאשר הכניסו כדוריות דם אדומות לסיר עם מים ופלואוריד הן הצטמקו.

מרדכי הוכברג: היות ובחלב אם יש 100-200 פחות פלואוריד מאשר ברמה המיטבית, ניתן לאמהות מניקות יותר פלואוריד כדי שייכנס לחלב.

מרדכי הוכברג: הקדוש ברוך הוא סרב.

מרדכי הוכברג: הוא לא הסכים לכך.

מרדכי הוכברג: לא היתה עלייה אפילו במיליגרם אחד.

מרדכי הוכברג: לפי עדויות של משרד הבריאות, החיסכון בעששת הוא 0.4 סתימות לילד בכל מהלך חייו.

מרדכי הוכברג: אם הפלואוריד חוסך את הסתימות, זה בגיל הרלוונטי, עד גיל 11.

מרדכי הוכברג: המבוגרים בכלל לא צריכים את זה.

מרדכי הוכברג: במדינת איווה בארצות הברית נערך מחקר מקיף, וראו שתינוקות שנתנו להם טיפול במוקסיפן, השיניים כבר היו הרוסות.

מרדכי הוכברג: אחד מרופאי השיניים אמר שזה בגלל צחצוח שיניים, אבל אני עוד לא ראיתי אמא שמצחצחת שיניים לתינוק בגיל 3-6 חודשים.

משה אבנון: השלטון המקומי מאז ומתמיד התנגד להפלרת המים, אבל משרד הבריאות הפעיל כוח.

משה שרוני: איזה כוח?

משה שרוני: אם אני הייתי ראש עיר לא הייתי נותן בחיים שיפלירו אצלי את המים.

משה אבנון: משרד הבריאות מתוך אינטרסים שאינני מבין העביר את החוק, שחייבים להפליר את המים.

משה אבנון: אנחנו מההתחלה ערערנו על כך.

משה אבנון: אנחנו חושבים, שהכנסת תרופה לכלל האוכלוסייה באמצעות המים, זה דבר שנוגד את ההגיון הפשוט.

משה אבנון: בשנת 1994 ערערנו על התקנה שהיתה.

משה אבנון: משרד הבריאות בכוח הכריח את הוועדה להשאיר את התקנה על קנה.

משה אבנון: אנחנו טוענים, שאין לתת תרופה באמצעות מים לכלל האוכלוסייה, וזאת נוכח העובדה שהאוכלוסייה שלה כביכול ההפלרה אמורה לעזור היא אוכלוסייה מצומצמת של ילדים בגילאים מסוימים.

משה אבנון: כולנו צריכים לשתות את המים האלה, כי זה עוזר לחלק מן האוכלוסייה.

משה אבנון: היום יש שיטות אחרות לתת פלואור לילדים.

משה אבנון: לא צריך להזריק את זה למים בכל הארץ.

משה אבנון: הסכנות בהפלרת יתר הן רבות, ולכן לסמוך על מערכת מכאנית זה דבר מטופש.

משה אבנון: מי יכול לסמוך על מערכת מכאנית שלא תעשה טעות ותשים רמה גבוהה יותר של פלואוריד?

משה אבנון: בנוסף, פלואור זה חומר שגורם לשחיקה של מערכות התשתית שמובילות את המים.

משה אבנון: לכן, אנחנו מבקשים מהוועדה שתמליץ בפני שר הבריאות לבטל את החיוב ואת תקנות ההפלרה.

משה אבנון: לדעתנו, זה דבר לא חכם ולא נכון.

משה אבנון: אנחנו הוצאנו לפני שנה מכתב לכלל ראשי הרשויות המקומיות, והמלצנו לא להפליר את המים.

משה אבנון: חלק גדול מהן אינן מפלירות את המים.

פאר ויסנר: בעקבות ועדת עדין בדקתי האם אני יכול להפסיק את ההפלרה בעיריית תל אביב.

פאר ויסנר: מתברר שעיריית תל אביב הגדולה לא יכולה להפסיק את ההפלרה, כי זה מגיע מלמעלה.

פאר ויסנר: כלומר, הפחד הגדול של משרד הבריאות הוא שעיריית תל אביב תקום ותגיד שהיא מפסיקה את ההפלרה.

פאר ויסנר: לי כאבא תמיד היו אומרים שצריך להרתיח את המים לתינוקות.

פאר ויסנר: שר הבריאות אמר במענה לשאילתא של זבולון אורלב:

פאר ויסנר: כי לגבי תינוקות עד גיל 3 ככלל לא מומלץ לתת תוספות פלואוריד.

פאר ויסנר: אתה אומר לי בוא נעשה מחקר של 10 שנים.

פאר ויסנר: באירופה לא מפלירים מים.

פאר ויסנר: תלמדו מהם.

פאר ויסנר: אירופה קרובה אלינו יותר מארצות הברית.

פאר ויסנר: אני רוצה לשמוע ממך, שאתה בא ויוצא בקריאה לא לתת מים כאלה לציבור התינוקות.

פאר ויסנר: אני מבקש שמדינת ישראל תיתן תקציב לקניית מים מינראליים לכל ילד עד גיל שנה.

פאר ויסנר: אני לא מוכן לחכות שנה.

מחמוד דלאשה: אני יושב ראש עמותת רופאי השניים הערביים, ואין לי אינטרס מצד משרד הבריאות או מצד גורם מסחרי אחר.

מחמוד דלאשה: עששת שיניים היא המחלה הכי נפוצה בעולם כולו.

מחמוד דלאשה: השיטה היעילה ביותר, הזולה ביותר והשוויונית ביותר, זה הפלרת מי השתייה.

מחמוד דלאשה: ניסו כל מיני דרכים וכל מיני שיטות.

משה שרוני: אבל אין הוכחה.

מחמוד דלאשה: יש הוכחות רבות מאוד.

מחמוד דלאשה: פה בארץ נעשה מחקר השוואתי בין רמלה לרחובות, ומצאו שבעיר המופלרת אחוז העששת הרבה יותר נמוך.

משה שרוני: בוועדת עדין נאמר בפירוש שאין הוכחות.

משה אבנון: שניהם מקבלים מים ממקורות, ושניהם מופלרים בכוח.

משה אבנון: אין להן בארות מים פרטיות.

מחמוד דלאשה: רחובות לא מופלרת.

מחמוד דלאשה: אני רוצה לנפץ חצאי אמירות.

מחמוד דלאשה: האורח כאן צטט את הדוח ודיבר נגד הפלרת מי השתייה.

מחמוד דלאשה: עובדיה לב, נציג ועדת עדין, אמר כאן בישיבה הקודמת: השינוי של ריכוז הפלואוריד מריכוז 0.4 לריכוז של 1 מיליגרם לליטר, זה מה שעומד לקרות בירושלים...

משה שרוני: אבל זה היה דוח ביניים ולא דוח סופי.

מחמוד דלאשה: הוא דיבר על 2 ורבע סתימות לפה.

מחמוד דלאשה: החברים פה דיברו על רבע סתימה.

מחמוד דלאשה: אני מבקש לדייק בציטוטים.

מחמוד דלאשה: דיברתי על השיטה הזאת שהיא שוויונית.

מחמוד דלאשה: אני יודע ששכבות חלשות בחברה לא מגיעות לטיפולי שיניים מסיבה כלשהי, ולכן השיטה הזאת היא הכי בטוחה, הכי יעילה והכי שוויונית.

חורחה טרציציקי: אני רוצה להגיב על הדיון האמוציונאלי הזה.

חורחה טרציציקי: אני בדקתי פרסומים שמייצגים את העמדה של בריאות הציבור הנוכחית בנושא זה.

חורחה טרציציקי: כולם, כולל זה שלי, מדווחים על הצלחות גדולות לבריאות הציבור במאה השנים האחרונות.

חורחה טרציציקי: אני מכבד את האורח שלנו.

חורחה טרציציקי: היתה לי שיחה איתו, והבנתי ממנו שהוא גם מתנגד לחיסונים.

חורחה טרציציקי: יש לי 40 שנה ניסיון בבריאות הציבור, והתנגדויות כאלה אנו שומעים בכל תחום של בריאות הציבור.

חורחה טרציציקי: למה להתייחס למה שקורה בארצות הברית?

חורחה טרציציקי: האורח שלנו מדבר על דוח מסוים.

חורחה טרציציקי: ה-C.D.C קבע ב-1999, כי הפלורידאציה היא אחד ההישגים הגדולים במאה העשרים, כמו החיסונים.

חורחה טרציציקי: בשנה האחרונה נקבע להעלות את זה מ-65% ל-75% עד 2010.

חורחה טרציציקי: להגיד שאין חוקרים ומעקב, זה לא נכון.

חורחה טרציציקי: זה לא רציני.

משה שרוני: לא אני מיניתי את ועדת עדין.

משה שרוני: העובדה היא, שהם הגיעו למסקנות אחרות משלך.

חורחה טרציציקי: אני מבין שיש פה דיון.

חורחה טרציציקי: כאשר יש דיון יש צדדים שונים.

חורחה טרציציקי: הסטנדרט המודרני בנושא מניעת עששת שיניים בבריאות השן, זה פלורידציה של מי שתייה.

חורחה טרציציקי: את זה קובעים גופים מקצועיים בארצות הברית ופה.

חורחה טרציציקי: דיברתי את הטיעונים של מדינות אירופה שלא עושות את זה.

חורחה טרציציקי: בבלגיה טוענים, כי הם אינם עושים זאת כיוון שזה עניין פרטי של כל אחד.

חורחה טרציציקי: כלומר, כל אחד יטפל בשיניים שלו.

חורחה טרציציקי: זאת גישה שהיתה קיימת לפני 100 שנה.

חורחה טרציציקי: אנחנו לא צריכים לעקוב אחרי האלטיזעכן של אירופה.

חורחה טרציציקי: לפני חודש הוציא משרד הבריאות באנגליה סיכום בנושא הזה, והמליץ לרשויות המקומיות על הפלרה.

חורחה טרציציקי: אין שום ספק, שהעששת תהיה ברמה פחותה בעיר שבה מי השתייה הופלרו מאשר זו הקיימת בעיר שלא הופלרה.

חורחה טרציציקי: 40 שנה יש התנגדויות בארצות הברית על ידי פוליטיקאים מצד הימין הקיצוני.

חורחה טרציציקי: שולחים אנשים לכל העולם כדי להביע את ההתנגדות, ועכשיו הם גם שולחים אותם לפה.

קריאה: זו השמצה.

קריאה: אנחנו הזמנו אותו ושילמנו על כך מכיסנו.

משה שרוני: אני רוצה להקריא מדבריו של שר הבריאות שנאמרו ב-27 לינואר: "משרד הבריאות שוקד בימים אלה על ניסוח גרסה מעודכנת של המלצתנו בנושא צריכת פלואוריד.

משה שרוני: ההמלצות תתפרסמנה באתר של משרד הבריאות, תשלחנה לעיתונים הדנטליים המקצועיים, ללשכות הבריאות ולטיפות חלב, וכן גם יעודכן הציבור כולו".

משה שרוני: עכשיו אנו בחודש מרץ, ועדיין אנו מחכים לעדכון.

פאר ויסנר: את טיפות חלב סוגרים כל הזמן בהמלצת משרד הבריאות.

משה שרוני: היות וועדת עדין אמרה את שלה, אין מחקר מדעי רציני המעיד על היתרון בהפלרת המים ואין הוכחה שהפלואור מונע עששת, מה מתכוון משרד הבריאות לעשות?

שלמה זוסמן: יש לברך על זה שכל כך הרבה אנשים מתעניינים בנושא בריאות השיניים.

שלמה זוסמן: בדרך כלל הנושא הזה לא זוכה לכל כך הרבה התעניינות.

שלמה זוסמן: אני מסכים עם האנשים שאמרו, כי משרד הבריאות לא עושה מספיק למען בריאות השיניים של אזרחי ישראל, אבל הוא עושה דבר אחד חשוב- הפלרת מי שתייה.

שלמה זוסמן: זה הצעד החשוב ביותר שהמדינה עושה למען בריאות השיניים של כל אזרחיה.

שלמה זוסמן: חבר הכנסת חנין שאל קודם, האם כל הטענות נשקלות.

שלמה זוסמן: התשובה, כן.

שלמה זוסמן: כל הטענות נשקלות.

שלמה זוסמן: אנחנו קוראים את הספרות, אנחנו עוקבים אחרי הספרות וכשיש צורך אנו מקיימים דיונים בנושא.

שלמה זוסמן: נושא של הפלרת מי שתייה נבדק מבחינה מקצועית.

שלמה זוסמן: אני זוכר אפילו בוועדה הזאת שלושה דיונים בנושא.

שלמה זוסמן: יש דיונים כל הזמן, והנושא של הפלרת מי שתייה נבדק פעם אחר פעם על ידי ועדות מקצועיות באוסטרליה, בארצות הברית, באנגליה, בקנדה, כאשר כל הגופים המקצועיים לא מצאו שום הוכחה מקצועית לאף אחת מהטענות שמעלים נגד הפלרת מי שתייה.

פאר ויסנר: האם לנכד שלך בן חצי שנה היית נותן לשתות מים מופלרים?

שלמה זוסמן: המדינה לא מתנערת מהחובה שלה או מהאחריות שלה.

שלמה זוסמן: אני לא הייתי רוצה להתייחס להמלצות ועדת עדין, כי אני לא ראיתי את ההמלצות בנוסח הסופי שלהן.

שלמה זוסמן: אני לא יודע אם הן הוגשו באופן רשמי למשרד הבריאות.

שלמה זוסמן: אני לא ראיתי אותן.

שלמה זוסמן: כאשר ההמלצות תתקבלנה, המשרד יקרא אותן בתשומת לב, ישקול את כל ההמלצות ואז שר הבריאות יחליט לאמץ את אותן ההחלטות שהוא ימצא לנכון.

שלמה זוסמן: משום מה נוצר אצלך הרושם שוועדת עדין דיברה נגד הפלרת מי שתייה.

שלמה זוסמן: בשום שלב מדיוני הוועדה, הוועדה לא אמרה שהפלרת מי השתייה היא לא חיובית או לא תורמת לבריאות השיניים.

משה שרוני: אני לא קראתי את המלצות ועדת עדין.

שלמה זוסמן: אתה אמרת שוועדת עדין מצאה אחרת.

משה שרוני: העובדה היא שהיו שם 6 נגד 4 ואחד נמנע.

שלמה זוסמן: ההצבעה הזאת היתה לאחר דיון, שהיו"ר עצמו אמר שזה לא היה במנדט הוועדה, וזה אם זאת תהיה חובה ארצית או לא ולא על הפלרת מי שתייה.

שלמה זוסמן: הרעיון שהרשויות המקומיות תחלטנה, זה לא רעיון חדש.

שלמה זוסמן: זה לא צעד קדימה, כמו שחה"כ הנכבד אמר.

שלמה זוסמן: זה היה המצב לפני 1998.

שלמה זוסמן: את השלב הזה אנו עברנו והיה לנו ניסיון.

שלמה זוסמן: יו"ר מרכז השלטון המקומי פנה למשרד הבריאות וביקש שנהפוך את ההפלרה לחובה, ושלא נשאיר את זה על כתפי הרשויות.

משה אבנון: זה היה היו"ר הקודם, ושדלו אותו לכך אנשי משרד הבריאות.

משה שרוני: כל אחד יכול גם לשנות את דעתו.

שלמה זוסמן: אדי אלדר הוא עד היום יו"ר מרכז השלטון המקומי.

משה אבנון: בשנת 1994 הוא לא היה יו"ר מרכז השלטון המקומי.

שלמה זוסמן: מי שחתום על זה, זה אדי אלדר.

זאב שפיר: זה לא נכון.

זאב שפיר: אדי אלדר לא מפליר בכרמיאל.

זאב שפיר: הוא מתנגד באופן חריף לעניין.

שלמה זוסמן: מרכז השלטון המקומי שינה אחר כך את דעתו.

שלמה זוסמן: זאת זכותם.

משה אבנון: שכנעו אותו לכך, כמעט הכריחו אותו.

שלמה זוסמן: דעות שונות, זה בסדר.

שלמה זוסמן: לכל אחד יש זכות לדעות משלו.

שלמה זוסמן: עם זאת, דעות זה דבר אחד ועובדות זה דבר אחר.

שלמה זוסמן: אני לא חיפשתי, אבל יש כל כך הרבה חומר שמוכיח את יעילות ההפלרה ושזה צעד בטוח.

שלמה זוסמן: ארגון הבריאות העולמי הוציא ספר שנקרא: "פלואוריד במי השתייה" בשנת 2006.

שלמה זוסמן: כל הספר מוקדש לפלואוריד במי השתייה, לפי הראייה של ארגון הבריאות העולמי.

שלמה זוסמן: יש לי חדשות בשביל מי שמתחלחל מפלואוריד במים.

שלמה זוסמן: כל העולם שותה מים עם פלואוריד.

שלמה זוסמן: מי שמפחד להתרחץ במים עם פלואוריד, כדאי שלא ילך לים.

שלמה זוסמן: גם במי הים יש אחד חלקי מיליון פלואוריד, וגם במי האוקיינוס.

משה שרוני: אם יש בים, למה אתם רוצים להפליר את המים.

שלמה זוסמן: לפי הספר של ארגון הבריאות העולמי שפורסם בשנת 2006, הרמה שארגון הבריאות העולמי ממליץ שלא לעבור במי שתייה היא 1.5.

שלמה זוסמן: הם סוקרים את כל הספרות המדעית, ולא מצאו כלום.

שלמה זוסמן: כל הטענות ששמעת נבדקו.

שלמה זוסמן: הם בדקו, האם יש צורך להוריד את הרמה מ-1.5, וההחלטה היתה שלא.

שלמה זוסמן: המסקנה שלהם היתה, שחשוב שיהיה פלואוריד ברמה מסוימת במי השתייה.

שלמה זוסמן: זה לא טוב לשתות מים בלי פלואוריד בכלל, במיוחד תינוקות.

שלמה זוסמן: לא בכדי פלואוריד מוגדר על ידי המנואל כאחד מתשעת היסודות.

שלמה זוסמן: יש חשיבות לרמה מסוימת של פלואוריד להתפתחות התקינה, בעיקר אצל ילדים.

שלמה זוסמן: אם אין פלואוריד במים, זה פוגע בעצמות.

שלמה זוסמן: אצל מבוגרים, הדרישה הזאת לא קיימת.

שלמה זוסמן: כמו כל חומר אחר, יותר מדי זה לא טוב.

שלמה זוסמן: ישנה בעיה בעולם.

שלמה זוסמן: מיליוני אנשים שותים מים עם 8 חלקים מיליון פלואוריד.

שלמה זוסמן: ארגון הבריאות העולמי מסביר שהריכוזים האלה אינם טובים.

שלמה זוסמן: משרדי הממשלה צריכים להוריד את הפלואוריד לרמה המומלצת של 1.5.

שלמה זוסמן: הרמה המותרת על ידי הרשות להגנת הסביבה בארצות הברית היתה 4.

שלמה זוסמן: היום המועצה הלאומית למחקר בדקה את הנושא ואמרה, שיכול להיות ש-4 זה קצת גבוה מדי ולכן היא ממליצה להוריד את זה.

שלמה זוסמן: הם לא אמרו כמה, למרות שהם רמזו על הורדה של 15%.

שלמה זוסמן: זה אומר להוריד את הרמה ל-3.4.

שלמה זוסמן: הם לא נגעו ברמה השנייה של 2.

שלמה זוסמן: ממשלת ישראל קבעה בשנת 1973 את הריכוזים שוועדת עדין אישרה אותם היום, 1.4 ו-1.7, תלוי באזורי הארץ.

שלמה זוסמן: לסיכום, משרד הבריאות לא שינה את מדיניותו.

שלמה זוסמן: אנחנו עוקבים אחרי הנושא, ואנחנו דנים בסוגיות שמתעוררות כאשר מתפרסם מחקר או כאשר יש מידע חדש.

שלמה זוסמן: העובדות המדעיות בהחלט תומכים במדיניות הקיימת.

שלמה זוסמן: אתם התייחסתם לשאילתא שהופנתה לשר הבריאות.

שלמה זוסמן: תשובתו של שר הבריאות התייחסה למתן תוספי פלואוריד.

שלמה זוסמן: כאשר אנחנו באים לשקול המלצות לגבי מתן תוספי פלואוריד, אנחנו לוקחים בחשבון שיש הפלרת מי שתייה בישראל.

שלמה זוסמן: היום אנחנו מתייחסים למצב כאילו כל הארץ מופלרת.

שלמה זוסמן: אנחנו נמצאים עכשיו בתהליך של עבודה על גרסה חדשה להמלצות שלנו.

שלמה זוסמן: אנחנו הכנו כבר טיוטה, שנשלחה לכל הגורמים המקצועיים בארץ וחלק כבר ענו לנו.

שלמה זוסמן: אנו עובדים על זה ברצינות, מקצועיות ובזהירות הראויה.

שלמה זוסמן: כאשר אנחנו נסיים את העבודה, אני אשלח לך עותק מההמלצות החדשות שלנו.

בני פרץ: דובר כאן הרבה על העניינים הטכניים: צנרת, רשויות, מדינות, ולא דובר על הילדים.

בני פרץ: תרשו לי לייצג את הילדים.

בני פרץ: אנו רואים את הילדים עם העששת, שצריך לטפל בהם בהרדמה כללית.

בני פרץ: ישנם ילדים שקשה להם לאכול, וחלקם לא משגשגים בגדילה בגל העששת.

בני פרץ: ההורים לקוחים ימי חופשה כדי לטפל בהם.

בני פרץ: אנחנו מחויבים להם.

בני פרץ: עששת זה לא רק ממתקים, זו גם בריאות כללית, איכות ההריון ואיכות הלידה.

משה שרוני: ואיכות המזון.

בני פרץ: כמובן שהעניים רק סובלים יותר.

בני פרץ: חינוך לבריאות הוא אחד הכלים, אחד הדברים המתסכלים ביותר שיש.

בני פרץ: חינוך לבריאות הצליח בשלושה דברים: חגורות בטיחות, קסדות ומניעת עישון.

בני פרץ: זה בגלל שזה בחוק.

בני פרץ: חינוך זה דבר מאוד מתסכל.

בני פרץ: מי שעוסק בחינוך לבריאות צריך להצטייד בסף תסכול מאוד גבוה.

בני פרץ: לאנשים שסובלים יותר מעששת חינוך לבריאות לא יועיל.

בני פרץ: חסרה להם נגישות לרפואת שיניים ועוד הרבה דברים אחרים.

בני פרץ: פלואוריד יכול לעזור.

בני פרץ: אנחנו כקהילה מקצועית השתכנענו שפלואוריד יכול לעזור.

בני פרץ: יש פה אבסורד מסוים, כי אנו כאילו פועלים נגד המקצוע שלנו, אבל אנו משוכנעים שפלואוריד יכול לעזור.

בני פרץ: הפלרת מי השתייה היא אחד האמצעים היעילים ביותר להביא את אותה מניעה אל האנשים הללו.

בני פרץ: התפקיד של הרשויות המקומיות, של אנשי ההנדסה ואנשים המים, הוא להתארגן ולחשוב איך לעשות את זה בצורה היעילה ביותר, הטובה ביותר והבטוחה ביותר, ולא רק למצוא פגמים בפלואוריד.

בני פרץ: פלואוריד מועיל.

שמעון צוק: אני הייתי חבר בוועדת עדין, ואני מלווה את הנושא כבר 6 שנים.

שמעון צוק: לא היה דיון אחד בוועדות הכנסת, שבו הסיכום לא היה שעל משרד הבריאות לבדוק מחדש את ההמלצות שלו.

שמעון צוק: מעולם לא הוזמנו לאיזו פגישה או דיון ציבורי לגבי הנושא של ההפלרה, פרט לדיון בוועדת עדין.

שמעון צוק: בוועדת עדין היה דיון פתוח, היה שימוע ציבורי, הציבור ידע במה מדובר, ולכן ההמלצות היו שאסור לחייב בהפלרה.

שמעון צוק: אני קורא לד"ר זוסמן לפתוח דיון ציבורי בנושא.

שלמה זוסמן: אתה עצמך היית בדיון אצל שר הבריאות.

שמעון צוק: אני הייתי בדיון בשנת 2001, כאשר עוד הייתי טירון בנושא.

שמעון צוק: אתם עשיתם לי תרגילים, כמו שאתם עושים היום לאנשים אחרים.

שמעון צוק: אנשים מפחדים לבוא לפה.

שמעון צוק: רופאי שיניים לא יכולים לבוא לפה.

שמעון צוק: רופאי בריאות הציבור שהיו בפגישה האחרונה גם כן לא באו לפה, כי הפעילו עליהם מכבש לחצים עצום.

שמעון צוק: גם בוועדת עדין ניסו להשפיע על הוועדה שלא לקבל החלטה בנושא.

שמעון צוק: אני מבקש שיהיה דיון ציבורי.

שמעון צוק: אני פונה לא אחת לאגף בריאות השן, שבראשו עומד ד"ר זוסמן, ומראה להם שההתאחדות לרפואת שיניים בארצות הברית הוציאה בנובמבר 2006 הנחיות, שלא לתת לתינוקות מתחת לגיל שנה מים עם פלואוריד.

שמעון צוק: פניתי בעניין לד"ר זוסמן, והוא אמר לי שמדינת ישראל בודקת את הנושא.

שמעון צוק: יש אפשרות לפנות לארצות הברית ולאמץ את ההנחיות שלה, אבל לא כך נעשה.

שמעון צוק: הם שוקלים להוריד את הפלואוריד ממשחות השיניים לילדים.

שמעון צוק: קודם שמענו שדווקא משחות השיניים הן אלה שמשפרות את בריאות השן באופן האופטימאלי ביותר, כאשר המים יכולים לסייע מעט.

שמעון צוק: היום כיוון שיש מינון יתר בגלל שיש זיהום סביבתי, שוקלים להוריד את הפלואוריד ממשחות השיניים לילדים.

שמעון צוק: אני אומר, בואו נוציא את הפלואוריד מהמים.

שמעון צוק: ראינו כי רק אחוז אחד מהמים משמשים לשתייה.

שמעון צוק: אנו רואים שהפלואוריד שמוסיפים אותו למים גם מעצים את כמות הפלואוריד שנמצאת במזון, בירקות ובמזון אחר.

שמעון צוק: בואו קודם כל נוציא את הפלואוריד מהמים.

שמעון צוק: מציגים את ההפלרה כאחד ההישגים הגדולים ביותר של בריאות הציבור בארצות הברית, שזו אחת המדינות הנכשלות ביותר מבחינת בריאות הציבור.

שמעון צוק: נותנים שם פלואוריד, כלור ויש פסטור לחלב.

שמעון צוק: אין שם אפילו ביטוח בריאות.

שמעון צוק: בריאות ציבור בארצות הברית, זה לא משהו שאנחנו היינו מעונינים להיתלות בו.

שמעון צוק: אני מבקש שיתקיים דיון רציני במשרד הבריאות, דיון שקוף, שיאמץ גם את ההמלצות של ועדת עדין.

ציפי רון: אנחנו מדברים פה על עיקרון הזהירות המונעת, ונותנים את הפלואור כדי למנוע עששת.

ציפי רון: לי נודע שיש לפלואור השפעה על גידול בשברים באגן.

ציפי רון: כנראה, יש לחומר הזה השפעות רבות על בריאות הציבור, ולא כולן ידועות ונבדקו עד תום.

ציפי רון: בעבר הביאו גם את ה-D.V.T לעולם ואמרו שזה יציל את העולם, והיום אסור להשתמש בו.

ציפי רון: אנחנו רצים עם התגליות קדימה, ולא נעצרים לבדוק מה ההשלכות הרחבות יותר על כלל האוכלוסייה.

ציפי רון: לכן, אני מצטרפת לבקשה לשקול את העניין הזה שוב.

ציפי רון: עם כל הכבוד לעששת – ואף אחד לא רוצה שתהייה עששת, בטח לא אצל ילדים – יש אפשרות להשקיע את הכספים הגדולות שמשקיעים בפלואור גם בתהליכים אחרים.

משה שרוני: אני רוצה לסכם את הישיבה.

משה שרוני: בישיבה הקודמת אמרנו: כי הוועדה קוראת למשרד הבריאות את הדיון בסוגיית ההפלרה, וזאת בשיתוף מומחים בתחומי בריאות הציבור, רפואת השיניים, איכות הסביבה, אתיקה ומשפט.

משה שרוני: הוועדה קובעת, כי לאור המחלוקת הקיימת לגבי היעילות של ההפלרה במניעת עששת שיניים ולאור המחקרים המצביעים על אפשרות של נזקים בריאותיים וסביבתיים פוטנציאליים, יש להקפיא את המצב הקיים ולא להרחיב את חובת ההפלרה על יישובים חדשים כפי שמחייבות התקנות.

משה שרוני: היום ועדת עדין אמרה את דברה, ולכן ועדת העבודה, הרווחה והבריאות מאמצת את המלצות ועדת עדין לבטל את החובה להפלרה של מי השתייה הקיימת בישובים המונים למעלה מ-5,000 תושבים.

משה שרוני: הוועדה רושמת לפניה את ממצאי הדוחות שהוצגו בפני ועדת עדין, המצביעים על כך שהשוואת מקרי העששת בארצות שונות הראתה מגמת ירידה לאורך השנים בקצב דומה הן בארצות בהן מופלרים המים, והן באלה שאינן מפלירות את מי השתייה.

משה שרוני: הוועדה תומכת בהמלצת ועדת עדין לקיים מחקר מעמיק וארוך טווח, שיבחן את השפעות ההפלרה במדינת ישראל, בפיקוח ועדת היגוי בלתי תלויה.

משה שרוני: משרד הבריאות יקיים דיון על ממצאי המחקר בתוך 5 שנים.

משה שרוני: הוועדה קוראת למשרד הבריאות לכלול את שירותי בריאות השן בסל הבריאות הבסיסי, כדי שיהיו נגישים לכולם, ולא לשים כל יהבו על הפלרת מי השתייה.

משה שרוני: משרד הבריאות ידווח לוועדה על כוונותיו בנוגע להפלרת מי השתייה לאחר בחינת המלצות ועדת עדין.